**Ann-Margret Olsson**, nada en Valsjöbyn (Jämtland) o 28 de abril de 1941, é unha actriz e cantante sueca nacionalizada estadounidense.

Traxectoria
-----------

Ann-Margret Olsson naceu en Valsjöbyn, condado de Jämtland, filla de Anna Regina (de solteira Aronsson) e Carl Gustav Olsson, orixinario de Örnsköldsvik. O seu pai traballou nos Estados Unidos durante a súa mocidade e mudouse de novo en 1942, traballando na Johnson Electrical Company. Ann-Margret e a súa nai uníronse a el en novembro de 1946, e o día da súa chegada foron ao Radio City Music Hall. Establecéronse en Wilmette, Illinois, onde Ann-Margret acudiu á Northwestern University. Nacionalizouse estadounidense en 1949.

Como cantante, foi descuberta nun club nocturno polo actor e cómico George Burns. Comezou a gravar discos coa compañía RCA en 1961. A súa voz, suavemente rouca, estaba considerada como unha das máis sexys, e era comparada coas de Eartha Kitt ou Nancy Sinatra. A compañía RCA intentou facer dela a "Elvis feminina" preparando un disco cunha versión da canción de Elvis Presley "Heartbreak Hotel" e outras dun estilo moi similar. Tivo un pequeno éxito coa canción "I Just Don't Understand", que entrou no Top 40 na lista do Billboard a terceira semana de agosto de 1961, onde permaneceu durante 6 semanas, chegando ao número 17. O seu disco máis salientable é *The Beauty and the Beard* (1964) que realizou co trompetista Al Hirt. O contrato con RCA rematou en 1966. Aínda que o seu traballo na música quedou eclipsado pola interpretación, a principios da década de 1980 continuou a actuar en Las Vegas.

En 1961, Margret conseguiu grazas a unha audición un contrato de sete anos de duración co estudio cinematográfico 20th Century Fox. A súa primeira experiencia no cinema foi no filme *Pocketful of Miracles* ese mesmo ano. A súa interpretación recibiu moi boas críticas e foille concedido o Globo de Ouro á mellor nova estrela do ano. Seguiuno o filme musical *State Fair*, coprotagonizado con Bobby Darin e Pat Boone. Non obstante, foi o seu papel en *Bye Bye Birdie* (1963) o que a lanzou ao estrellato.

Logo de rodar *Viva Las Vegas* con Elvis Presley, ambos comezaron unha relación que atraeu a atención da prensa do corazón. Esta relación provocou un enfrontamento coa esposa de Elvis nese momento, Priscilla. Aínda que a relación rematou pouco despois, Presley continuou a ser un grande amigo da actriz. De todas as estrelas de Hollywood coas que Elvis traballou, Ann-Margret foi a única que asistiu ao seu funeral.

En 1963, Ann-Margret foi a estrela invitada nun episodio da serie de animación *The Flintstones*, nunha personaxe que se chamaba "Ann-Margrock".

En marzo de 1966, Ann-Margret, xunto cos artistas Chuck Day e Mickey Jones, fixo unha viaxe para apoiar as tropas estadounidenses que se atopaban en Vietnam e outros países do sueste Asiático.

En 1971, protagonizou a cinta de Mike Nichols *Carnal Knowledge*, filme que deu un xiro á súa carreira interpretativa. Por este filme foi candidata ao Oscar como mellor actriz secundaria. Durante a década de 1970, Ann-Margret compaxinou as súas actuacións en directo cunha serie de filmes como *Ladróns de trens* ou *Tommy* (1975). Polo seu traballo en *Tommy* foi candidata ao Oscar á mellor actriz. Ademais destas dúas candidaturas ao Oscar, foi candidata a dez Globos de Ouro, gañando cinco.

Ann-Margret foi unha escolla inicial de Allan Carr para interpretar o papel de Sandy Dumbrowski no filme de 1978 *Grease*. Porén, con 37 anos, decidiuse que era demasiado vella para resultar convincente no papel dunha estudante de instituto. Olivia Newton-John conseguiu o papel, e a personaxe foi renomeada como "Sandy Olsson" (apelido de Ann-Margret) na súa honra.

Ademais de traballar no cinema, Ann-Margret protagonizou algúns especiais de televisión de moito éxito, comezando con *The Ann-Margret Show* para NBC en 1968.

En 1994, publicou a súa autobiografía titulada *Ann Margret: My Story* en que deu a coñecer publicamente a súa batalla contra o alcoholismo e a súa recuperación. En 1995, foi elixida pola *Empire* como a décima entre as 100 estrelas máis atractivas da historia do cinema.

En 2001, colaborando con Art Greenhaw, gravou o álbum *God Is Love: The Gospel Sessions*, que foi candidato ao Grammy na categoría de gospel. O álbum *Ann-Margret's Christmas Carol Collection*, tamén producido e arranxado por Greenhaw, foi gravado en 2004.

Ann-Margret ten unha estrela no Paseo da Fama de Hollywood situada no 6501 de Hollywood Blvd.

Vida privada
------------

Ann-Margret non tivo fillos, mais foi a madrasta dos fillos do seu marido Roger Smith, actor logo convertido no seu *manager*. Os dous estiveron casados dende o 8 de maio de 1967 ata a morte del o 4 de xuño de 2017. Previamente fora parella do cantante Eddie Fisher e de Elvis Presley durante a rodaxe de *Viva Las Vegas*.

Na cultura popular
------------------

A miniserie de CBS *Elvis* inclúe a súa relación con Elvis Presley. Ann-Margret foi interpretada por Rose McGowan.

É unha das personaxes da novela de *A magnitude da traxedia*, de Quim Monzó.

Notas
-----

1. ↑  "Ann-Margret Biography". FilmReference.com. Consultado o 4 de agosto de 2010.
2. ↑  Ann-Margret biografi Arquivado 1 de xaneiro de 2015 en Wayback Machine. Svensk Filmdatabas (sueco) consultado o 1 de maio de 2014
3. ↑  "I Just Don't Understand, Ann-Margret". *Billboard.com*. Billboard Top 100. 2 de outubro de 1961. Arquivado dende o orixinal o 07 de marzo de 2009. Consultado o 07 de decembro de 2018.
4. ↑  Nash, Alanna (8 de xullo de 2003). *The Colonel: The Extraordinary Story of Colonel Tom Parker and Elvis Presley*. Simon & Schuster. pp. 312–. ISBN 978-1-4391-3695-9. Consultado o 4 de xullo de 2013.
5. ↑  Windeler, Robert (31 de xullo de 1978). "Ohh Sandy! – Olivia Newton-John". *People*. Consultado o 10 de novembro de 2008.
6. ↑  Ann-Margret 1994.
7. ↑  official records, National Academy of Recording Arts & Sciences; official records, Gospel Music Association; Mesquite (Texas) News, 2001 Volumes; holiday record release data, Select-O-Hits Distribution, 2004-2010
8. ↑  Kaufman, Joanne (8 de outubro de 1999). "Eddie Fisher Tells All". *Wall Street Journal*.
9. ↑  Corpus Literari Ciutat de Barcelona

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Ann-Margret Modificar a ligazón no Wikidata*** |

### Bibliografía

* Ann-Margret; Gold, Todd (1994). *Ann-Margret: My Story*. G. P. Putnam's Sons. ISBN 978-0-399-13891-1. Consultado o 4 de agosto de 2010.

### Ligazóns externas

* Páxina oficial Arquivado 10 de xaneiro de 1998 en Wayback Machine.
* Ann of a Thousand Knights at Snopes.com
* Clip of Ann-Margret appearing on the *Original Amateur Hour* at age 16 in 1957.*Original Amateur Hour*
* Interview with Larry King, 1 de xaneiro de 2001, particularly with regard to the 2001 touring production of *The Best Little Whorehouse in Texas*
* Classic Movies (1939 - 1969): Ann-Margret

* Portal:Cine
* Portal:Suecia

|  |  |
| --- | --- |
| Control de autoridades | 
* Wd: Q232059
* WorldCat
* VIAF: 115899305
* Allmovie: p1846
* AllMusic: mn0000731084
* AlloCiné: 2617
* BIBSYS: 90924440
* BNE: XX1119244
* BNF: 13890807f
* CANTIC: a11752233
* Cinenacional: ann-margret
* CiNii: DA11166559
* DeutscheBio: 13431557X
* Discogs: 115000
* Europeana: ID
* FAST: 93178
* Filmportal: ID
* Genius: Ann-margret
* GND: 13431557X
* IBDB: 507940
* ICCU: DDSV072853
* IMDb: nm0000268
* ISNI: 0000 0001 2033 0689
* LCCN: n82074103
* LibraryThing: annmargret
* MusicBrainz: ID
* Munzinger: 00000014520
* NKC: xx0059243
* NNDB: 000043648
* NTA: 07336195X
* Rotten Tomatoes: annmargret
* SELIBR: 333080
* SNAC: w66v3k7m
* Songkick: 28059
* SUDOC: 139276254
* TMDb: 13567
* TVcom: ann-margret

 |